
Obrazložitve k posameznim členom predloga Odloka o ustanovitvi javnega podjetja Komunala, javno podjetje d.o.o.

Na podlagi določila drugega odstavka 61. člena Zakona o lokalni samoupravi /ZLS/ (Uradni list RS, št. 94/2007-UPB-2, 76/2008, 79/2009, 51/2010, 40/2012-ZUJF), 25. člena Zakona o gospodarskih javnih službah /ZGJS/ (Uradni list RS, št. 32/1993, 30/1998-ZZLPPO, 127/2006-ZJZP, 38/2010-ZUKN, 57/2011-ORZGJS40), 473. člena Zakona o gospodarskih družbah /ZGD-1/ (Uradni list RS, št. 65/2009-UPB3, 33/2011, 91/2011, 100/2011, 32/2012, 57/2012, 44/2013, 44/2013-odl. US, 82/2013) in 17. člena Statuta Mestne občine Murska Sobota (Uradni list RS, št. 23/2007-uradno prečiščeno besedilo, 49/2010) je Mestni svet Mestni svet Mestne občine Murska Sobota na svoji ... seji dne ... sprejel

Obrazložitev:

V skladu z določilom drugega odstavka 61. člena Zakona o lokalni samoupravi /ZLS/ občina zagotavlja opravljanje javnih služb z ustanavljanjem javnih podjetij. V skladu z določilom 25. člena Zakona o gospodarskih javnih službah /ZGJS/ se javno podjetje ustanovi kot podjetje v lasti (republike ali) lokalne skupnosti. Lokalna skupnost (občina) zagotavlja gospodarske javne službe v javnem podjetju, kadar gre za opravljanje ene ali več gospodarskih ajvnih služb večjega obsega ali kadar to narekuje narava monopolne dejavnosti, ki je določena kot gospodarska dejavnost, gre pa za dejavnost, ki jo je mogoče opravljati kot profitno (6. člen ZGJS). Ker javno podjetje po veljavni ureditvi nima lastne statusne oblike, jo neposredno črpa iz ureditve gospodarskih družb, tako da se lahko ustanovi samo v eni od statusnih oblik pravnih subjektov, ki jih predvideva veljavni Zakon o gospodarskih družbah /ZGD-1/. Statusno se javno podjetje torej ne razlikuje od 'navadne' gospodarske družbe, bistvena razlika pa je samo v upravljavskih upravičenjih, pri katerih ima samoupravna lokalna skupnost (občina) kot ustanoviteljica posebne ustanoviteljske pravice na takšnem podjetju, ki pa so sicer neodvisne od kapitalske strukture javnega podjetja. V teoriji statusnega prava se kot nesporno navaja stališče, da se lahko javno podjetje organizira v eni od oblik kapitalskih družb bodisi kot d.d. ali kot d.o.o. Glede na to, da se z odlokom predlaga ustanovitev javnega podjetja v obliki d.o.o. se kot pravni temelj v preambuli navaja določilo 473. člena Zakona o gospodarskih družbah /ZGD-1/, ki določa, da lahko družbo z omejeno odgovornostjo ustanovi ena ali več fizičnih ali pravnih oseb, ki postanejo z ustanovitvijo družbe družbeniki. Družba pa lahko ima največ 50 družbenikov ali več, če to dovoli minister, pristojen za gospodarstvo.

Odlok

o ustanovitvi javnega podjetja Komunala, javno podjetje d.o.o.
1.
 Splošne določbe

1. člen

(uporaba izrazov)

V odloku uporabljeni izrazi v slovnični obliki za moški spol se uporabljajo kot nevtralni za ženski in moški spol.

Obrazložitev:

Besedilo je oblikovano na podlagi določil veljavnega Zakona o enakih možnostih žensk in moških /ZEMŽM/ in Zakona o uresničevanju načela enakega obravnavanja /ZUNEO/, ki zahtevajo dosledno uporabo izrazov, ki se nanašajo na osebe v ženski in moški jezikovni spolni obliki.
2. člen

(ustanovitev javnega podjetja)

(1) S tem odlokom Mestna občina Murska Sobota (v nadaljevanju: ustanoviteljica) ustanovi Javno podjetje Komunala, javno podjetje d.o.o. (v nadaljevanju javno podjetje) za opravljanje dejavnosti lokalnih gospodarskih javnih služb. 
(2) Ta odlok je akt o ustanovitvi javnega podjetja Komunala, javno podjetje d.o.o., matična številka 5067936000.
Obrazložitev:

Besedilo prvega odstavka je oblikovano na podlagi določila drugega odstavka 61. člena Zakona o lokalni samoupravi /ZLS/, ki določa, da občina zagotavlja opravljanje lokalnih javnih služb z ustanavljanjem javnih podjetij. V skladu z določilom 25. člena Zakona o gospodarskih javnih službah /ZGJS/ javno podjetje ustanovi vlada oziroma lokalna skupnost kot podjetje v lasti republike ali lokalne skupnosti.

Besedilo drugega odstavka je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjeta, uporabljajo predpisi, ki urejajo položaj podjetij oziroma gospodarskih družb, če ni z Zakonom o gospodarskih javnih službah /ZGJS/ ali drugim zakonom urejeno drugače. V skladu z navedenim moramo opomniti na določilo 523. člena Zakona o gospodarskih družbah /ZGD-1/, ki določa, da se družba z omejeno odgovornostjo z enim družbenikom ustanovi z aktom o ustanovitvi, za katerega ni potrebno, da je v obliki notarskega zapisa.

3. člen

(vsebina odloka)
S tem odlokom se ureja:

· ime in sedež ustanoviteljice,

· čas delovanja javnega podjetja in prenehanje,

· firma, skrajšana firma, sedež in dejavnost javnega podjetja,

· osnovni kapital, osnovni vložki in poslovni deleži ustanoviteljice,

· odgovornost za obveznosti javnega podjetja,

· upravljanje javnega podjetja,

· pravice ustanoviteljice,

· financiranje dejavnosti javnega podjetja,

· druge določbe v skladu z zakonom.

Obrazložitev:

Z odlokom se uredijo vsa vprašanja, ki se nanašajo na ustanovitev javnega podjetja. Zakon o gospodarskih javnih službah /ZGJS/ določa pravice ustanovitelja (26. člen ZGJS), za vsa ostala vprašanja, ki se nanašajo na položaj javnega podjetja, pa se uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače (28. člen ZGJS). V skladu z navedenim se za vprašanja, ki se nanašajo na položaj javnega podjetja uporabljajo določila veljavnega Zakona o gospodarskih družbah /ZGD-1/.
4. člen

(uporaba predpisov)

Za vprašanja v zvezi z ustanovitvijo in poslovanjem javnega podjetja iz 2. člena tega odloka, ki niso urejena s tem odlokom, se uporabljajo določila zakona, ki ureja gospodarske javne službe in zakona, ki ureja gospodarske družbe.
Obrazložitev:

Z  besedilom je predvidena t.i. subsidiarna uporaba določil zakona, ki urejo položaj javnega podjetja. Tako je s tem členom določeno, da se za vsa vprašanja, ki z odlokom niso določena uporabljajo določila veljavnega Zakona o gospodarskih javnih službah /ZGJS/, na podlagi določila 28. člena Zakona o gospodarskih javnih službah /ZGJS/ pa tudi določila veljavnega Zakona o gospodarskih družbah /ZGD-1/. V skladu z določilom 28. člena Zakona o gospodarskih javnih službah /ZGJS/ se za vsa vprašanja, ki se nanašajo na položaj javnega podjetja uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso drugače urejena.

5. člen

(pomen pojmov)

V tem odloku uporabljeni pojmi imajo enak pomen kot je določen v zakonu, ki ureja gospodarske javne službe in v zakonu, ki ureja gospodarske družbe.

Obrazložitev:

Besedilo tega člena pojasnjuje pomen pojmov, uporabljenih v tem odloku.
2.
Ustanoviteljica javnega podjetja:

5. člen

(ustanoviteljica)

Ustanoviteljica in edini družbenik javnega podjetja je Mestna občina Murska Sobota, Murska Sobota, Kardoševa ulica 2.

Obrazložitev:

Besedilo je oblikovano na podlagi določila 28. člena Zakona o gospodarskih javnih službah /ZGJS/, v zvezi z določilom prve alineje tretjega odstavka 474. člena Zakona o gospodarskih družbah /ZGD-1/. V 28. členu Zakona o gospodarskih javnih službah /ZGJS/ je določeno, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če s tem ali drugim zakonom niso urejena drugače. V prvi alineji tretjega odstavka 474. člena Zakona o gospodarskih družbah /ZGD-1/ je določeno, da družbena pogodba s katero se ustanovi družba z omejeno odgovornostjo vsebuje navedbo imena in priimka ter prebivališča ali firme in sedeža vsakega družbenika. Tukaj je potrebno opozoriti, da se javno podjetje, ki ga ustanovi samo ena občina sicer ustanovi z aktom o ustanovitvi, ki pa mora smiselno vsebovati enaka določila kot družbena pogodba.

3.
Čas delovanja in prenehanje

6. člen

(čas delovanja javnega podjetja)

Javno podjetje se ustanovi za nedoločen čas.

Obrazložitev:

Z odlokom se določa čas delovanja javnega podjetja.
7.  člen

(prenehanje javnega podjetja)

Javno podjetje lahko preneha:

· v primerih določenih z zakonom,

· z združitvijo, pripojitvijo in razdelitvijo,

· na podlagi spremembe tega odloka z ukinitvijo statusa javnega podjetja.

Obrazložitev:

Javno podjetje je t.i. sui generis pravnoorganizacijska oblika, ki ga lahko ustanovita bodisi vlada bodisi lokalna skupnost (občina) s sprejemom akta o ustanovitvi oz. sklenitvijo družbene pogodbe. Ker javno podjetje po veljavni ureditvi nima lastne statusne oblike, jo neposredno črpa iz ureditve gospodarskih družb, tako da se lahko ustanovi samo v eni od statusnih oblik pravnih subjektov (d.o.o. ali d.d.), ki jih predvideva Zakon o gospodarskih družbah /ZGD-1/. Zaradi navedenega lahko javno podjetje preneha bodisi z ukinitvijo statusa javnega podjetja bodisi v primerih, ki jih Zakon o gospodarskih družbah /ZGD-1/ določa za prenehanje gospodarske družbe. Tako Zakon o gospodarskih družbah /ZGD-1/ v 521. členu določa, da družba z omejeno odgovornostjo preneha: • če preteče čas, za katerega je bila ustanovljena; • če tako sklenejo družbeniki z vsaj tričetrtinsko večino glasov vseh družbenikov (družbena pogodba lahko določi višjo večino); • če sodišče ugotovi ničnost kapitalske družbe; • s stečajem; • s sodno odločbo, ki jo sodišče izda na podlagi tožbe družbenika, čigar poslovni delež znaša najmanj desetino osnovnega kapitala, če meni, da ni mogoče v zadostni meri doseči ciljev družbe ali da obstajajo kakšni drugi utemeljeni razlogi za prenehanje družbe; • z združitvijo v kakšno drugo družbo ali • če se osnovni kapital zniža pod zakonsko določen znesek.

4.
Firma, skrajšana firma, sedež in dejavnost javnega podjetja
8. člen

(firma, skrajšana firma in sedež javnega podjetja)

(1) Firma javnega podjetja je: Komunala, javno podjetje d.o.o.

(2) Skrajšana firma javnega podjetja je: Komunala d.o.o.

(3) Sedež javnega podjetja je:Murska Sobota, Kopališka ulica 2.

Obrazložitev:

Besedilo je oblikovano v skladu z določilom 28. člena Zakona o gospodarskih javnih služba /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.

V skladu z navedenim je besedilo prvega odstavka oblikovano na podlagi določila 12. člena Zakona o gospodarskih družbah /ZGD-1/, ki določa, da je firma ime, s katerim družba posluje. V firmi mora biti oznaka, ki nakazuje na dejavnost družbe. V skladu z določilom 13. člena Zakona o gospodarskih družbah /ZGD-1/ ima lahko firma dodatne sestavine, ki družbo podrobneje označujejo, ki pa ne smejo biti take, da spravljajo ali utegnejo spraviti v zmoto glede vrste ali obsega poslovanja ali da bi utegnilo priti do zamenjave s firmo ali znakom razlikovanja druge osebe ali bi kršile pravice drugih oseb. Firma ne sme vsebovati ime ali znakov tujih držav ali mednarodnih organizacij (14. člen ZGD-1). Ob navedenem moramo opomniti, da je besedo Slovenija ali njene izpeljanke in kratice ter zastavo in grb Republike slovenije dovoljeno vnesti v firmo le z dovoljenjem Vlade Republike Slovenije. Dovoljenje vlade ali pristojnega organa samoupravne lokalne skupnosti pa je potrebno tudi zato, da se v firmi uporabijo besede, ki označujejo državo ali samoupravno lokalno skupnost (npr. državni, republiški, občinski) (15. člen ZGD-1). Na tem mestu moramo opomniti, da je ime in priimek oziroma psevdonim godovinske ali druge znamenite osebe dovoljeno vnesti v firmo le z njenim dovoljenjem; če je že umrla pa z dovoljenjem njenega zakonca in sorodnikov do tretjega kolena v ravni vrsti ter staršev, če so še živi, ter z dovoljenjem ministra ali ministrice, pristojnega za javno upravo (16. člen ZGD-1).

V skladu z določilom 17. člena Zakona o gospodarskih družbah /ZGD-1/ firma ne sme vsebovati besed ali znakov, ki:

· nasprotjujejo zakonu ali morali,

· vsebujejo znane blagovne in storitvene znamke drugega upravičenca, ali

· vsebujejo ali posnemajo uradne znake.
Družba mora pri svojem poslovanju uporabljati firmo v obliki, v kakršni je vpisana v register. Družba lahko ima tudi skrajšano firmo, ki vsebuje vsaj sestavino, po kateri se firma razlikuje od drugih firm, in oznako, za kakšno družbo gre. Skrajšana firma se vpiše v register (19. člen ZGO-1). Firma mora biti v slovenskem jeziku. Prevod firme v tuj jezik se lahko uporablja samo skupaj s firmo v slovenskem jeziku. Ne glede na navedeno pa se v firmi lahko uporabljajo besede v tujem jeziku, če: ustrezajo firmam, ienovam in priimkom družbenikov, ki so sestavni del firme; ustrezajo registriranim blagovnim ali storitvenim znamkam; gre za domišljijska poimenovanja, ki ne vsebujejo tujih črk; ali gre za mrtvi jezik (20. člen ZGO-1). Ob navedenem moramo še opomniti, da mora družba z omejeno odgovornostjo imeti v firmi dodatno sestavino, ki družbo podrobneje označuje (iz 13. člena ZGO-1) in oznako d.o.o. 

Besedilo tretjega odstavka je oblikovano na podlagi določila 29. člena Zakona o gospodarskih družbah /ZGD-1/, ki določa, da je sedež družbe kraj, ki je kot sedež vpisan v register. Za sedež je mogoče določiti kraj, kjer družba opravlja dejavnost, ali kraj, kjer se v glavnem vodijo njeni posli, ali kraj kjer deluje poslovodstvo družbe. 

9. člen

(dejavnost javnega podjetja)

(1) Javno podjetje opravlja na območju Mestne občine Murska Sobota lokalne gospodarske javne službe, ki jih s svojimi akti določi ustanoviteljica.

(2) Javno podjetje lahko na podlagi koncesije opravlja lokalne gospodarske javne službe za občine, ki niso ustanoviteljice javnega podjetja.

(3) Dejavnost javnega podjetja je v skladu z Uredbo o standardni klasifikaciji dejavnosti (Uradni list RS, št. 69/2007, 17/2008) razvrščena v:

01.300
Razmnoževanje rastlin

02.200
Sečnja

08.120
Pridobivanje gramoza, peska, gline

33.120
Popravila strojev in naprav
33.140
Popravila električnih naprav

35.220
Distribucija plinastih goriv po plinovodni mreži

35.300
Oskba s paro in vročo vodo

36.000
Zbiranje, prečiščevanje in distribucija vode
37.000 
Ravnanje z odplakami

38.110
Zbiranje in odvoz nenevarnih odpadkov

38.120
Zbiranje in odvoz nevarnih odpadkov

38.210
Ravnanje z nenevarnimi odpadki

38.320
Pridobivanje sekundarnih surovin iz ostankov in odpadkov

39.000
Saniranje okolja in drugo ravnanje z odpadki

41.100
Organizacija izvedbe stavbnih projektov

41.200
Gradnja stanovanjskih in nestanovanjskih stavb

42.110
Gradnja cest

42.210
Gradnja oskrbe infrastrukture za tekočine in pline

42.990
Gradnja drugih objektov nizke gradnje
43.120
Rušenje objektov

43.210
Inštaliranje električnih napeljav in naprav

43.220
Inštaliranje vodovodnih, plinskih in ogrevalnih napeljav in naprav

68.200
Oddajanje in obratovanje lastnih ali najetih nepremičnin

68.320
Upravljanje nepremičnin za plačilo ali po pogodbi

81.290
Čiščenje cest in drugo čiščenje

81.300
Urejanje in vzdrževanje zelenih površin
82.300
Organiziranje razstav, sejmov, srečanj
93.110
Obratovanje športnih objektov

…..(OPOMBA:  zaradi obsežnosti seznama dejavnosti po klasifikaciji se za potrebe te obrazložitve v tem delu ne ponavlja besedilo tega člena v celoti, ampak zgolj primeroma). 

(4) Javno podjetje sme opravljati tudi vse druge posle, potrebne za njegov obstoj in opravljanje dejavnosti, ne pomenijo pa neposrednega opravljanja dejavnosti.

(5) Javno podjetje lahko poleg opravljanja gospodarskih javnih služb, opravlja še druge dejavnosti, navedene v 3.odst.tega člena, če tako odloči ustanovitelj, skladno z 12.členom tega odloka. 

(6) Javno podjetje lahko spremeni ali razširi dejavnost le s soglasjem ustanoviteljice.

(7) Javno podjetje lahko za ustanoviteljico izvaja naloge na podlagi podeljenega javnega pooblastila.

Obrazložitev:

Kot določa Zakon o gospodarskih javnih službah /ZGJS/ v drugem odstavku 3. člena lokalna skupnost (občina) predpiše način opravljanja lokalne gospodarske javne službe z odlokom tako, da je zagotovljeno njihovo izvajanje v okviru funkcionalno in prostorsko zaokroženih oskrbovalnih sistemov. Z navedenim predpisom pa se v skladu z določilom 7. člena Zakona o gospodarskih javnih službah /ZGJS/ določi tudi organizacijska in prostorska zasnova njihovega opravljanja po vrstah in številu izvajalcev (v režijskem obratu, javnegam gospodarskem zavodu, javnem podjetju ali na podlagi koncesije). V skladu z navedenim je v prvem odstavku tega člena določeno, da javno podjetje opravlja na območju občin ustanoviteljic lokalne gospodarske javne službe, ki jih s svojimi akti določijo občine ustanoviteljice. 

Ob navedenem je z drugim odstavkom tega člena določeno, da lahko javno podjetje na podlagi koncesije opravlja lokalne gospodarske javne službe tudi za občine, ki niso ustanoviteljice javnega podjetja.

V skladu z določilom 6. člena veljavnega Zakona o gospodarskih družbah /ZGD-1/ smejo družbe kot dejavnost opravljati vse posle, razen tistih, ki se po zakonu ne smejo opravljati kot gospodarski posli. Družbe pa smejo opravljati gospodarske posle le v okviru dejavnosti, določene v statutu ali družbeni pogodbi. Na tej pravni podlagi so v tretjem odstavku navedene vse dejavnosti javnega podjetja v skladu z veljavno Uredbo o standardni klasifikaciji dejavnosti. Ne glede na navedeno pa sme družba (javno podjetje) opravljati tudi vse posle, potrebne za njen obstoj in opravljanje dejavnosti, ne pomenijo pa neposrednega opravljanja dejavnosti. Pravni posli, ki jih sklene družba (javno podjetje) s tretjimi osebami in s katerimi prekorači dejavnost, določeno v družbeni pogodbi ali sicer dovoljene posle, so veljavni, razen če je tretja oseba vedela ali bi morala vedeti za prekoračitev. V skladu z navedenim je v četrtem odstavku tega člena določeno, da sme javno podjetje opravljati tudi vse druge posle, potrebne za njegov obstoj in opravljanje dejavnosti, ne pomenijo pa neposrednega opravljanja dejavnosti.
Ne glede na določbo prvega odstavka tega člena, je v petem odstavku določeno, da lahko javno podjetje poleg opravljanja gospodarskih javnih služb, opravlja še druge dejavnosti, ki so navedene v tretjem odstavku, če tako odloči ustanovitelj.  Gre za dejavnosti izven opravljanja javnih služb, ki lahko bistveno vplivajo na celotno poslovanje podjetja, zato z njihovim izvajanjem mora soglašati ustanovitelj. 
Ob navedenem je v šestem odstavku tega člena določeno, da lahko javno podjetje spremeni ali razširi dejavnost le s soglasjem ustanoviteljic. 

Kot je določeno v sedmem odstavku tega člena lahko javno podjetje izvaja naloge na podlagi podeljenega javnega pooblastila. Navedeno določilo je oblikovano na podlagi določila drugega odstavka 121. člena Ustave Republike Slovenije /Ustava RS/, ki določa, da lahko pravne ali fizične osebe z zakonom ali na njegovi podlagi dobijo javno pooblastilo za opravljanje določenih nalog državne uprave. S tem se dopušča možnost, da lahko občine ustanoviteljice javnemu podjetju z odlokom podelijo javno pooblastilo za izvrševanje upravnih funcij, ki se nanašajo na opravljanje dejavnosti lokalnih gospodarskih javnih služb. Na tem mestu moramo opomniti, da se javna pooblastila lahko izvršujejo na tri načine, kot to sicer velja za izvrševanje upravnih funkcij, in sicer:

· z izdajanjem splošnih aktov,

· z izdajanjem posamičnih aktov oziroma odločanjem o posamičnih stvareh,

· z opravljanjem materialnih dejanj.

Pooblastilo za izdajanje splošnih aktov obsega pravico nosilca javnega pooblastila, da s svojim splošnim (abstraktnim) aktom na obvezen način, torej kot obvezno pravo, ureja določena vprašanja oziroma razmerja. V tem okviru lahko javno podjetje kot izvajalec lokalnih gospodarskih javnih služb v skladu s predpisi podobneje urejajo tehnične, oskrbovalne in druge standarde za opravljanje posameznih lokalnih gospodarskih javnih služb.

Pooblastilo za odločanje o posamičnih stvareh je najpogostejša oblika pooblastila, v okviru katere lahko nosile javnega pooblastila s posamičnim aktom odloča o pravicah, obveznostih ali pravnih koristih pravnih oziroma fizičnih oseb. V tej zvezi moramo opomniti, da mora nosilec javneg apooblastila za odločanje v posamičnih stvareh, katerega vsebina je upravna stvar, pri odločanju postopati po določilih veljavnega Zakona o splošnem upravnem postopku /ZUP/, če niso posamezna vprašanja tega postopka z zakonom urejena drugače. 

Vsebina javnega pooblastila za opravljanje materialnih dejanj je upravna funkcija, ki se izvršuje z realnimi dejanji, kot je npr. vodenje evidenc, izvajanje upravnega nadzora itn.

5.
Osnovni kapital in osnovni vložek
10. člen

(osnovni kapital in osnovni vložek)

(1) Osnovni kapital javnega podjetja znaša 612.035,35 EUR EUR. Ta osnovni kapital zagotavlja s svojim osnovnim vložkom ustanoviteljica.
(2) Na temelju vloženega osnovnega vložka obstaja en sam poslovni delež, ki ga v višini 100 % pridobi ustanoviteljica.

(3) Ustanoviteljica lahko kot edina družbenica družbe odloči, da poveča osnovni kapital družbe z dodatnim vložkom ali z vključitvijo novih družbenikov.

Obrazložitev:

V skladu z določilom 471. člena Zakona o gospodarskih družbah /ZGD-1/ je družba z omejeno odgovornostjo družba katere osnovni kapital sestavljajo osnovni vložki družbenikov. Na podlagi osnovnega vložka in sorazmerno z njegovo vrednostjo v osnovnem kapitalu pridobi družbenik svoj poslovni delež, ki je izražen v odstotkih. Vsak družbenik lahko ob ustanovitvi prispeva le en osnovni vložek in ima le en poslovni delež. Na tem mestu moramo opomniti na določilo 475. člena Zakona o gospodarskih družbah /ZGD-1/, ki določa, da mora osnovni kapital družbe z omejeno odgovornostjo znašati vsaj 7.500 EUR, osnovni vložki pa najmanj 50 eurov.

Vrednost osnovnega kapitala javnega podjetja je praračunana po določilu 6. člena Odloka o ustanovitvi javnega podjetja Komunala d.o.o. (Uradni list RS, št 16/2001, 79/2001), ki določa, da znaša osnovni kapital javnega podjetja 146.668.151,50 SIT, kar preračunano v EUR znaša 612.035,35 EUR.
6.
Odgovornost za obveznosti javnega podjetja
11. člen

(odgovornost za obveznosti)

(1) Javno podjetje odgovarja za svoje obveznosti z vsem svojim premoženjem.

(2) Ustanoviteljica za obveznosti javnega podjetja ne odgovarja.

Obrazložitev:

Besedilo prvega odstavka je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače. V skladu z navedenim je besedilo prvega odstavka oblikovano v skladu z določilom prvega odstavka 7. člena Zakona o gospodarskih družbah /ZGD-1/, ki določa, da je družba odgovorna za svoje obveznosti z vsem svojim premoženjem.

Besedilo drugega odstavka je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače. V skladu z navedenim je besedilo drugega odstavka oblikovano v skladu z določilom 472. člena Zakona o gospodarskih družbah /ZGD-1/, ki določa, da ustanovitelji ne odgovarjajo za obveznosti družbe z omejeno odgovornostjo.

7.
Upravljanje javnega podjetja in izvrševanje ustanoviteljskih pravic

12. člen

(upravljanje javnega podjetja)

(1) Za finance pristojen organ Mestne uprave Mestne občine Murska Sobota (v nadaljevanju: za finance pristojen organ) zagotavlja izvajanje javnih služb in dejavnosti v javnem interesu v javnem podjetju, tako da izvaja naslednje naloge:

1. usklajuje programe dela in finančne načrte javnega podjetja ter financiranje javnega podjetja po potrjenih programih;

2. opravlja nadzor nad poslovanjem javnega podjetja;

3. opravlja nadzor nad izvajanjem odobrenih programov javnega podjetja;

4. opravlja nadzor nad zadolževanjem javnega podjetja;

5. uveljavlja različne pravice ustanoviteljice v skladu z določili zakona, ki ureja gospodarske družbe.
(2) Za finance pristojen organ odloča o:

· sprejetju letnega poročila in uporabi bilančnega dobička, v soglasju z mestnim svetom,
· zahtevi za vplačilo osnovnih vložkov,

· vračanju naknadnih vplačil,

· delitvi in prenehanju poslovnih deležev, v soglasju z mestnim svetom,
· ukrepih za pregled in nadzor dela direktorja,

· postavitvi prokurista in poslovnega pooblaščenca,

· uveljavljanju zahtevkov javnega podjetja proti direktorju v zvezi s povračilom škode, nastale pri ustanavljanju ali poslovodenju,

· zastopanju družbe v sodnih postopkih proti direktorju, in

· drugih zadevah, za katere tako določa zakon ali ta odlok.

(3) Za finance pristojen organ mora vse odločitve o vprašanjih iz zakona, ki ureja gospodarske družbe vpisovati v knjigo sklepov, v skladu z določili zakona, ki ureja gospodarske družbe. Sklepi, ki niso vpisani v knjigo sklepov nimajo pravnega učinka.

Obrazložitev:

Besedilo prvega odstavka je oblikovano na podlagi določila prvega odstavka 71. člena Zakona o javnih financah /ZJF/, ki določa, da za finance pristojen organ občinske uprave zagotavlja izvajanje javnih služb in dejavnosti v javnem interesu, če poseben zakon ne določa drugače, tako da izvajajo naslednje naloge:

1. usklajevanje programov dela in finančnih načrtov javnih zavodov, javnih podjetij, skladov in agencij ter financiranje dejavnosti teh pravnih oseb po potrjenih programih;

2. nadzor nad poslovanjem pravnih oseb;

3. nadzor nad izvajanjem odobrenih programov pravni oseb;

4. nadzor nad zadolževanjem pravnih oseb in

5. uveljavljanje različnih pravic lastnika kapitalske naložbe (npr. sodelovanje na skupščinah in v nadzornih svetih).

Besedilo drugega odstavka je oblikovano na podlagi določila 526. člena Zakona o gospodarskih družbah /ZGD-1/, ki določa, da ustanovitelj samostojno odloča o vprašanjih iz 505. člena Zakona o gospodarskih družbah /ZGD-1/, in sicer o:

· sprejetju letnega poročila in uporabi bilančnega dobička;

· zahtevi za vplačilo osnovnih vložkov;

· vračanju nakandnih vplačil;

· delitvi in prenehanju poslovnih deležev;

· postavitvi in odpoklicu poslovodij;

· ukrepih za pregled in nadzor dela poslovodij;

· postavitvi prokurista in poslovnega pooblaščenca;

· uveljavljanju zahtevkov družbe proti poslovodjem ali družbenikom v zvezi s povračilom škode, nastale pri ustanavljanju ali poslovodenju;

· zastopanju družbe v sodnih postopkih proti poslovodjem, in

· drugih zadevah, za katere tako določa Zakon o gospodarskih družbah /ZGD-1/ ali družbena pogodba.

Besedilo tretjega odstavka je oblikovano na podlagi določila 526. člena Zakona o gospodarskih družbah /ZGD-1/, ki določa, da mora ustanovitelj vse odločitve o vprašanjih iz 505. člena Zakona o gospodarskih družbah /ZGD-1/ vpisovati v knjigo sklepov. Sklepi, ki niso vpisani v knjigo sklepov nimajo pravnega učinka.

OBRAZLOŽITEV DOPOLNITEV :  v prvi in četrti alineji drugega odstavka tega člena se doda besedilo »v soglasju z mestnim svetom«.  Navedena dopolnitev je vnesena kot pogoj oziroma omejitev upravljavskih pravic, ki jih izvaja za finance pristojen organ.  Tako bo ta organ odločal in sprejel letno poročilo in odločal o uporabi bilančnega dobička le v primeru, kadar bo s temi odločitvami soglašal tudi mestni svet. Enako velja tudi za sprejem odločitve o delitvi in prenehanju poslovnih deležev, ki bo prav tako sprejeta le s soglasjem mestnega sveta. 
13. člen

(pravice ustanoviteljice)

(1) Ustanoviteljica javnega podjetja:

· določi posebne pogoje za izvajanje dejavnosti javnega podjetja ter zagotavljanje in uporabo javnih dobrin;

· odloča o cenah oziroma tarifah za uporabo javnih dobrin.
(2) Ustanoviteljske pravice iz prvega odstavka tega člena izvršuje mestni svet.

Obrazložitev:

Besedilo prvega odstavka je oblikovano na podlagi 26. člena Zakona o gospodarskih javnih službah /ZGJS/, ki določa da ustanovitelj javnega podjetja:

· določi posebne pogoje za izvajanje dejavnosti ter zagotavljanje in uporabo javnih dobrin,

· odloča o cenah oziroma tarifah za uporabo javnih dobrin.

Besedilo drugega odstavka je oblikovano na podlagi določila prvega odstavka 29. člena Zakona o lokalni samoupravi /ZLS/, ki določa, da je občinski svet najvišji organ odločanja o vseh zadevah v okviru pravic in dolžnosti občine.
7.1
Organi javnega podjetja

14. člen

(organi javnega podjetja)

Organa javnega podjetja sta:

· direktor,

· nadzorni svet.
Obrazložitev:

Besedilo prvega odstavka odstavka je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače. V skladu z navedenim je besedilo prvega odstavka oblikovano v skladu z določili 514., 515. in 526. člena Zakona o gospodarskih družbah /ZGD-1/. Tako ima javno podjetje naslednja organa: • nadzorni svet in • direktorja.

7.1.1
Direktor javnega podjetja

15. člen

(direktor javnega podjetja)

(1) Poslovanje in delo javnega podjetja vodi direktor. Direktor na lastno odgovornost vodi posle javnega podjetja in ga zastopa.

(2) Pristojnosti direktorja so tudi:

· določanje nalog zaposlenim v javnem podjetju in nadzor njihovega izvajanja,

· izvajanje sklepov ustanoviteljice in nadzornega sveta, ki so vezani na redno poslovanje javnega podjetja,

· sprejem akta o organizaciji dela,

· sprejem akta o sistemizaciji delovnih mest, kadrovskega načrta in izvajanje kadrovske politike ter prerazporejanje in sprejemanje delavcev na delo v skladu s sprejetimi akti,

· priprava letnega plana in razvojnih programov javnega podjetja, 

· priprava letnih poročil, 

· poročanje nadzornemu svetu javnega podjetja o zadevah, ki lahko pomembno vplivajo na poslovanje javnega podjetja,

· imenovanje vodilnih delavcev,

· sklepanje pogodb z zaposlenimi delavci ter odločanje o zadevah s področja delovnih razmerij skladno z zakonom, kolektivno pogodbo in splošnimi akti javnega podjetja,

· zagotavljanje pogojev za sodelovanje delavcev pri upravljanju javnega podjetja v skladu z določbami zakona, ki ureja sodelovanje delavcev pri upravljanju,

· izvajanje nalog, ki jih določa zakon v razmerjih do ustanoviteljic in nadzornega sveta ter odločanje o drugih zadevah.

Obrazložitev:

Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.
V skladu z navedenim je besedilo prvega odstavka oblikovano v skladu z določilom 515. člena Zakona o gospodarskih družbah /ZGD-1/, ki določa, da ima družba enega ali več poslovodij, ki na lastno odgovornost vodijo posle družbe in jo zastopajo. 

V drugem odstavku so navedene pristojnosti direktorja javnega podjetja.

16. člen

(imenovanje in odpoklic direktorja)

(1) Direktorja javnega podjetja imenuje in odpokliče nadzorni svet javnega podjetja pod pogoji, na način in po postopku določenem s tem odlokom.

(2) Direktorja se imenuje za štiri leta. Ista oseba je lahko po preteku mandata ponovno imenovana.

Obrazložitev:
Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.
V skladu z navedenim je besedilo oblikovano na podlagi določila 515. člena Zakona o gospodarskih družbah /ZGD-1/, ki določa, da ima družba enega ali več poslovodij (direktorjev), ki na lastno odgovornost vodijo posle družbe in jo zastopajo. V družbeni pogodbi je lahko določeno, da se poslovodja imenuje za določen čas, ki ne sme biti krajši od dveh let. Ista oseba pa je lahko za poslovodjo ponovno imenovana. Zakon o gospodarskih družbah /ZGD-1/ v navedenem členu določa, da poslovodjo postavi in odpokliče nadzorni svet, če ga družba ima.

17. člen

(pogoji za imenovanje direktorja)
(1) Za direktorja je lahko imenovana oseba, ki izpolnjuje pogoje določene z zakonom in tem odlokom.

(2) Za direktorja je lahko imenovana oseba, ki izpolnjuje splošne pogoje, določene z zakonom in posebne pogoje, določene s statutom javnega podjetja, in ima:

· najmanj visoko izobrazbo/prvo bolonjsko stopnjo tehnične, pravne, ekonomske ali organizacijske smeri,

· najmanj pet let delovnih izkušenj na področju vodenja pravnih subjektov primerljive velikosti.

(3) Na podlagi akta o imenovanju direktorja sklene z njim pogodbo o zaposlitvi v imenu nadzornega sveta njegov predsednik. Delovno razmerje z direktorjem se sklene za določen čas, za čas trajanja mandata.

Obrazložitev:

Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.
V skladu z navedenim je s prvim odstavkom določeno, da je za direktorja lahko imenovan kdor izpolnjuje pogoje, določene z zakonom in tem odlokom. Na tem mestu moramo opomniti, da Zakon o gospodarskih družbah /ZGD-1/ glede ureditve vprašanj, ki se nanašajo na poslovodjo družbe z omejeno odgovornostjo napotuje na smiselno uporabo določil o poslovodstvu delniške družbe (šesti odstavek 515. člena ZGD-1). Na podlagi navedenega in v skladu z določilom drugega odstavka 255. člena Zakona o gospodarskih družbah /ZGD-1/ je lahko član organa vodenja (direktor javnega podjetja) vsaka poslovno sposobna fizična oseba, razen oseba, ki: • je že član drugega organa vodenja ali nadzora te družbe; • je bila pravnomočno obsojena zaradi kaznivega dejanja zoper gospodarstvo, zoper delovno razmerje in socialno varnost, zoper pravni promet, zoper premoženje, zoper okolje, prostor in naravne dobrine. Ta oseba ne sme biti član organa vodenja ali nadzora pet let od pravnomočnosti sodbe in dve leti po prestani kazni zapora; • ji je bil izrečen ukrep prepovedi opravljanja poklica, in sicer dokler traja prepoved, ali • je bila kot član organa vodenja ali nadzora družbe, nad katerim je bil začet stečajni postopek, pravnomočno obsojena na plačilo odškodnine upnikom v skladu z določbami zakona, ki ureja finančno poslovanje podjetij, o odškodninski odgovornosti, in sicer dve leti po pravnomočnosti sodbe.  

Ob navedenem so z drugim odstavkom določeni pogoji za imenovanje direktorja. Tako je lahko za direktorja imenovana oseba, ki ima: • najmanj visoko izobrazbo/prvo bolonjsko stopnjo tehnične, pravne, ekonomske ali organizacijske smeri in • najmanj pet let delovnih izkušenj na področju vodenja pravnih subjektov primerljive velikosti.

S tretjim odstavkom je določen način sklenitve pogodbe o zaposlitvi z direktorjem javnega podjetja.
18. člen

(odpoklic direktorja)
(1) Nadzorni svet lahko odpokliče direktorja kadarkoli. Nadzorni svet odpokliče direktorja:

· če sam tako zahteva,

· če je deloval v nasprotju z interesi javnega podjetja ali ustanoviteljice ali v nasprotju z zakonom, tem odlokom ali pogodbo o zaposlitvi,

· v drugih primerih, ki jih določa zakon.

(2) Odpoklic direktorja lahko predlaga vsak član nadzornega sveta, župan oziroma mestni svet občine ustanoviteljice.

Obrazložitev:
Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.
V skladu z navedenim je besedilo prvega odstavka oblikovano na podlagi določila tretjega in četrtega odstavka 515. člena Zakona o gospodarskih družbah /ZGD-1/, ki določata, da poslovodjo imenuje in odpokliče nadzorni svet, če ga družba ima. Nadorni svet lahko odpokliče poslovodjo kadarkoli, ne glede na to, ali je imenovan za določen ali nedoločen čas. V družbeni pogodbi (aktu o ustanovitvi) se lahko določi, da skupščina (nadzorni svet) odpokliče poslovodjo samo iz razlogov, določenih z družbeno pogodbo (aktom o ustanovitvi).

Direktorja se na podlagi zakona razreši v vseh primerih, ko ne izpolnjuje pogojev za imenovanje, ki so določeni z drugim odstavkom 255. člena Zakona o gospodarskih družbah /ZGD-1/. Tako se razreši direktorja, ki: • je že član drugega organa vodenja ali nadzora te družbe; • je bil pravnomočno obsojena zaradi kaznivega dejanja zoper gospodarstvo, zoper delovno razmerje in socialno varnost, zoper pravni promet, zoper premoženje, zoper okolje, prostor in naravne dobrine. Ta oseba ne sme biti član organa vodenja ali nadzora pet let od pravnomočnosti sodbe in dve leti po prestani kazni zapora; • mu je bil izrečen ukrep prepovedi opravljanja poklica, in sicer dokler traja prepoved, ali • je bil kot član organa vodenja ali nadzora družbe, nad katerim je bil začet stečajni postopek, pravnomočno obsojena na plačilo odškodnine upnikom v skladu z določbami zakona, ki ureja finančno poslovanje podjetij, o odškodninski odgovornosti, in sicer dve leti po pravnomočnosti sodbe.

19. člen

(prenehanje mandata direktorja)
(1) Direktorju predčasno preneha mandat:

· če izgubi poslovno sposobnost,

· če postane trajno nezmožen za opravljanje dela,

· če je s pravnomočno sodbo obsojen na nepogojno kazen zapora, daljšo od šest mesecev.

(2) Direktorju preneha mandat z dnem, ko nadzorni svet razreši direktorja oziroma, ko ugotovi, da so nastali razlogi iz prejšnjega odstavka tega člena.

Obrazložitev:

Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.

V skladu z navedenim je v prvem odstavku določeno v katerih primerih direktorju predčasno preneha mandat. Kot določa drugi odstavek 255. člena Zakona o gospodarskih družbah /ZGD-1/, je lahko za direktorja imenovana vsaka poslovno sposobna fizična oseba. Če oseba imenovana za direktorja izgubi poslovno sposobnost ali postane trajno nezmožna za opravljanje dela, s tem ne izpolnjuje navedenega pogoja iz drugega odstavka 255. člena Zakona o gospodarskih družbah /ZGD-1/, zaradi česar ji preneha mandat. Ob navedenem je v prvem odstavku določeno tudi, da direktorju preneha mandat če je s pravnomočno sodbo obsojen na nepogojno kazen zapora, daljšo od šest mesecev. S tem določilom se zasleduje trajnost opravljanja dela na položaju direktorja. O razrešitvi direktorja odloča nadzorni svet.
20. člen

(pravice, obveznosti in odgovornosti direktorja)
Pravice, obveznosti in odgovornosti direktorja se v skladu z določili tega odloka podrobneje določijo s pogodbo o zaposlitvi, ki jo direktor sklene z nadzornim svetom javnega podjetja.

Obrazložitev:

Besedilo se nanaša na pravice, obveznosti in odgovornosti direktorja, ki se v skladu z določili odloka podrobneje določijo v pogodbi o zaposlitvi, ki jo direktor sklene z nadzornim svetom javnega podjetja.
21. člen

(poročanje direktorja)
Ustanoviteljica imajo pravico do informiranosti o poslovanju javnega podjetja v skladu z zakonom. Direktor je dolžan pisno poročati ustanoviteljici na zahtevo, izraženo s sklepom.

Obrazložitev:

Besedilo se nanaša na obveznost poročanja direktorja o poslovanju javnega podjetja občini ustanoviteljici.
7.1.2
Nadzorni svet

22. člen

(nadzorni svet)
(1) Nadzorni svet ima tri člane. Za člana nadzornega sveta je lahko imenovana fizična oseba, ki izpolnjuje pogoje določene z zakonom. 

(2) Dva člana nadzornega sveta, ki zastopata interese ustanoviteljice imenuje in odpokliče za finance pristojen organ ustanoviteljice, v soglasju z mestnim svetom.
(3) Enega člana nadzornega sveta, ki zastopata interese delavcev, izvoli in odpokliče svet delavcev, v skladu z določili zakona, ki ureja sodelovanje delavcev pri upravljanju.

(4) Nadzorni svet mora med svojimi člani izvoliti predsednika in najmanj enega namestnika. 

Obrazložitev:
Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.

V skladu z navedenim se lahko z aktom o ustanovitvi javnega podjetja (družbe z omejeno odgovornostjo) določi, da ima družba (javno podjetje) nadzorni svet, ki je organ nadzora. Zakon o gospodarskih družbah /ZGD-1/ v 514. členu določa, da se za nadzorni svet, če ga družba z omejeno odgovornostjo ima, smiselno uporabljajo določila o nadzornem svetu v delniški družbi, če družbena pogodba ne določa drugače. V prvem odstavku tega člena je tako določeno, da ima nadzorni svet tri člane. Za člana nadzornega sveta pa je lahko imenovana fizična oseba, ki izpolnjuje pogoje določene z zakonom. Tako je lahko za člana organa nadzora (nadzornega sveta), v skladu z določilom drugega odstavka 255. člena Zakona o gospodarskih družbah /ZGD-1/, imenovana vsaka poslovno sposobna fizična oseba, razen oseba, ki: • je že član drugega organa vodenja ali nadzora te družbe; • je bila pravnomočno obsojena zaradi kaznivega dejanja zoper gospodarstvo, zoper delovno razmerje in socialno varnost, zoper pravni promet, zoper premoženje, zoper okolje, prostor in naravne dobrine. Ta oseba ne sme biti član organa vodenja ali nadzora pet let od pravnomočnosti sodbe in dve leti po prestani kazni zapora; • ji je bil izrečen ukrep prepovedi opravljanja poklica, in sicer dokler traja prepoved, ali • je bila kot član organa vodenja ali nadzora družbe, nad katerim je bil začet stečajni postopek, pravnomočno obsojena na plačilo odškodnine upnikom v skladu z določbami zakona, ki ureja finančno poslovanje podjetij, o odškodninski odgovornosti, in sicer dve leti po pravnomočnosti sodbe. Ob navedenem Zakon o gospodarskih družbah /ZGD-1/ v 273. členu določa, da član nadzornega sveta ne more biti: • član uprave ali upravnega odbora od družbe odvisne družbe; • prokurist ali pooblaščenec te družbe; • član uprave druge kapitalske družbe, v katere nadzornem svetu je član uprave te družbe; • oseba, ki je član nadzornega sveta ali upravnega odbora že v treh družbah, ali • oseba, ki ne izpolnjuje pogojev, ki jih določa statut (akt o ustanovitvi javnega podjetja).

Besedilo drugega odstavka je oblikovano v skladu z določilom 274. in 275. člena Zakona o gospodarskih družbah /ZGD-1/. Člane nadzornega sveta, ki zastopajo interese družbenikov voli skupščina (prvi odstavek 274. člena ZGD-1). Skupščina pa lahko odpokliče člane nadzornega sveta, ki jih je izvolila, pred potekom mandatne dobe. Za sklep o odpoklicu pa je potrebna najmanj tričetrtinska večina oddanih glasov. Statut (akt o ustanovitvi javnega podjetja) pa lahko določi višjo večino in druge zahteve (prvi odstavek 275. člena ZGD-1).

Besedilo tretjega odstavka je oblikovano v skladu z določili veljavnega Zakona o sodelovanju delavcev pri upravljanju /ZSDU/. Slednji v 78. členu določa, da se sodelovanje delavcev pri upravljanju v organih družbe uresničuje preko predstavnikov delavcev v organih vodenja in nadzora družbe, in sicer v dvotirnem sistemu upravljanja preko predstavkov delavcev v nadzornem svetu družbe, lahko pa tudi preko predstavnika delavcev v upravi družbe. Število delavcev v nadzornem svetu se določi s statutom (ustanovitvenim aktom) družbe, vendar ne sme biti manjše od ene tretjine članov in ne večje od polovice vseh članov nadzornega sveta družbe (79. člen ZSDU).

Besedilo četrtega odstavka je oblikovano v skladu z določilom prvega odstavka 278. člena Zakona o gospodarskih družbah /ZGD-1/, ki določa, da mora nadzorni svet med svojimi člani izvoliti predsednika in najmanj enega namestnika. Uprava (direktor) mora prijaviti v register ime in priimek predsednika in namestnika. Namestnik pa prevzame pravice in obveznosti predsednika le, če je slednji onemogočen pri njihovem uresničevanju.
OBRAZLOŽITEV DOPOLNITEV: drugi odstavek tega člena se dopolni in ustrezno spremeni tako, da organ ustanoviteljice, pristojen za finance, imenuje in odpokliče dva člana nadzornega sveta, ki zastopata interese ustanoviteljice, le v soglasju z mestnim svetom.  Z navedenim se mestnemu svetu podaja pravica soodločanja k imenovanju članov organa, ki opravlja nadzorno funkcijo javnega podjetja. 
23. člen

(mandat članov nadzornega sveta)
Mandat članov nadzornega sveta je štiri leta. Po preteku mandata je član nadzornega sveta lahko ponovno izvoljen.

Obrazložitev:

Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.
Zakon o gospodarskih družbah /ZGD-1/ v 514. členu določa, da se za nadzorni svet, če ga družba z omejeno odgovornostjo ima, smiselno uporabljajo določila o nadzornem svetu v delniški družbi, če družbena pogodba ne določa drugače. V skladu z navedenim moramo opomniti na določilo prvega odstavka 255. člena Zakona o gospodarskih družbah /ZGD-1/, ki določa, da so člani organov vodenja ali nadzora imenovani za obdobje, ki je določeno v statutu (aktu o ustanovitvi) in ni daljše od šestih let, z možnostjo ponovnega imenovanja.
24. člen

(pristojnosti nadzornega sveta)
(1) Nadzorni svet nadzoruje vodenje poslov javnega podjetja.

(2) Nadzorni svet:

· pregleduje in preverja knjige in dokumentacijo javnega podjetja, njegovo blagajno, shranjene vrednostne papirje in zaloge blata ter druge stvari

· preverja sestavljeno letno poročilo in predlog za uporabo bilančnega dobička, ki ju predloži direktor ter o rezultatih preveritve sestavi poročilo za ustanovitelja,

· obravnava revizijsko poročilo ter do njega zavzame stališče,

· potrjuje letno poročilo v roku, kot ga določa zakon,

· odloča o prejemkih direktorja in sklepa pogodbo o zaposlitvi z direktorjem,

· odloča o soglasju k določenim vrstam poslov, če je s sklepom nadzornega sveta določeno, da se smejo posamezne vrste poslov opravljati le z njegovim soglasjem,

· odloča o odobritvi pogodb med članom nadzornega sveta in javnim podjetjem,

· sprejema splošne akte družbe, razen tistih za katere je pooblaščen direktor,

· daje direktorju soglasje za odpis osnovnih sredstev in drobnega inventarja, nad s svojim sklepom določeno višino,

· imenuje in razrešuje disciplinsko komisijo,

· imenuje in razrešuje odbor za pritožbe, ki odloča o zahtevah za varstvo pravic delavcev in ugovorih v disciplinskih zadevah.

(3) Nadzorni svet lahko od direktorja zahteva kakršnekoli informacije, potrebne za izvajanje nadzora. Informacije, potrebne za izvajanje nadzora lahko zahteva vsak član nadzornega sveta, direktor pa pošlje informacije nadzornemu svetu kot organu.

(4) Nadzorni svet lahko da za finance pristojnemu organu ustanoviteljice predlog za imenovanje revizorja.

(5) Vodenje poslov se ne more prenesti na nadzorni svet. Nadzorni svet lahko določi, da se smejo posamezne vrste poslov opravljati le z njegovim soglasjem. Če nadzorni svet zavrne soglasje, lahko direktor zahteva, da o soglasju odloči za finance pristojen organ ustanoviteljice.

(6) Nadzorni svet podrobneje uredi način in pogoje za svoje delo s poslovnikom.

Obrazložitev:

Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.

Besedilo je oblikovano na podlagi določila 281. člena Zakona o gospodarskih družbah /ZGD-1/. Slednji določa, da nadzorni svet nadzoruje vodenje poslov družbe. Nadzorni svet lahko pregleduje in preverja knjige in dokumentacijo družbe, njeno blagajno, shranjene vrednostne papirje in zaloge blaga ter druge stvari. Nadzorni svet lahko od uprave zahteva kakršnekoli informacije, potrebne za izvajanje nadzora. Če statut (akt o ustnovitvi) tako določa, lahko te infomracije zahteva tudi vsak posamezni član nadzornega sveta, uprava pa pošlje zahtevane informacije nadzornemu svetu kot organu. Nadzorni svet lahko da predlog za imenovanje revizorja, ki mora temeljiti na predlogu revizijske komisije. Zakon o gospodarskih družbah /ZGD-1/ v navedenem členu še določa, da se vodenje poslov ne more prenesti na nadzorni svet. Statut (akt o ustanovitvi) ali nadzorni svet pa lahko določi, da se smejo posamezne vrste poslov opravljati le z njegovim soglasjem. Če nadzorni svet zavrne soglasje, lahko uprava (direktor) zahteva, da o soglasju odloči ustanoviteljica (pristojni organ za finance). 
25. člen

(odločanje nadzornega sveta)
(1) Nadzorni svet opravlja svojo dejavnost na sejah. Seja nadzornega sveta je sklepčna, če je na seji prisotna večina članov. Odločitev na seji nadzornega sveta je sprejeta, če zanjo glasuje večina vseh članov. Vsak član nadzornega sveta ima en glas.

(2) Sodelovanje članov nadzornega sveta pri odločanju na seji je možno tudi tako, da se glasovi oddajo s pomočjo pisem, telefonsko, s telefaksom, po elektronski pošti ali na drug podoben način, vendar le, če temu ne nasprotuje noben na seji navzoč član nadzornega sveta.

Obrazložitev:

S prvim odstavkom je določeno, da nadzorni svet opravlja svojo dejavnost na sejah, pri čemer je seja sklepčna če so na seji prisotna večina članov, odločitev je sprejeta, če zanjo glasuje večina vseh članov. Vsak član nadzornega sveta ima en glas. 

Z drugim odstavkom je dopuščeno, da sodelovanje članov nadzornega sveta na seji z oddajo glasov s pomočjo pisem, telefonsko, s telefaksom, po elektronski pošti ali na drug podoben način.
26. člen

(plačilo članom nadzornega sveta)
Članom nadzornega sveta se za njihovo delo zagotovi plačilo. O plačilu članom nadzornega sveta odloči za finance pristojen organ ustanoviteljice. Plačilo mora biti v ustreznem razmerju z nalogami članov nadzornega sveta in finančnim položajem javnega podjetja. Člani nadzornega sveta ne morejo biti udeleženi pri dobičku javnega podjetja.

Obrazložitev:

Besedilo je oblikovano na podlagi določila 28. člena Zakona o gospodarskih javnih službah /ZGJS/, ki določa, da se za vsa vprašanja, ki se nanašajo na položaj javnega podjetja, uporabljajo predpisi, ki urejajo položaj podjetij oziroma gospodarskih družb, če z Zakonom o gospodarskih javnih službah /ZGJS/ ali drugim zakonom niso urejena drugače.

V skladu z navedenim je besedilo oblikovano v skladu z določilom 284. člena Zakona o gospodarskih družbah /ZGD-1/, ki določa, da se lahko članom nadzornega sveta za njihovo delo zagotovi plačilo, kar določi statut (akt o ustanovitvi) ali skupščina. Plačilo mora biti v ustreznem razmerju z nalogami članov nadzornega sveta in finančnih položajem družbe. Člani nadzornega sveta pa ne morejo biti udeleženi pri dobičku.
8.
Pravice, obveznosti in odgovornosti javnega podjetja v pravnem prometu
27. člen

(sklepanje poslov)
Direktor mora za sklepanje pravnih poslov v primerih, določenih s tem odlokom, pridobiti predhodno soglasje pristojnega organa javnega podjetja.

Obrazložitev:

Besedilo se nanaša na določilo petega odstavka 23. člena tega odloka, s katerim je določeno lahko nadzorni svet določi, da se smejo posamezne vrste poslov opravljati le z njegovim soglasjem. Tako je z besedilom tega člena določeno, da mora direktor za sklepanje pravnih poslov v primerih, določenih s tem odlokom, pridobiti predhodno soglasje pristojnega organa javnega podjetja.

28. člen

(pooblastila javnega podjetja)
Javno podjetje ima v pravnem prometu s pravnimi in fizičnimi osebami vsa pooblastila.

Obrazložitev:

Z besedilom je določeno, da ima javno podjetje v pravnem prometu s pravnimi in fizičnimi osebami vsa pooblastila.

9.
Financiranje dejavnosti javnega podjetja

29. člen

 (financiranje dejavnosti javnega podjetja)

Dejavnosti javnega podjetja se financirajo:

· s plačili za storitve,

· s prodajo blaga in storitev na trgu,

· iz sredstev ustanoviteljic,

· iz drugih virov.
Obrazložitev:

Besedilo je oblikovano v skladu z določilom 62. člena Zakona o gospodarskih javnih službah /ZGJS/, ki določa, da se prihodki javnega podjetja, ki izvirajo iz opravljanja gospodarske javne službe oziroma iz zagotavljanja javnih dobrin, določijo z aktom o ustanovitvi javnega podjetja. tako je določeno, da se dejavnosti javnega podjetja financirajo: • s plačili za storitve, • s prodajo blaga in storitev na trgu, • iz sredstev ustanoviteljic ter • iz drugih virov. 

Na tem mestu moramo opomniti, da uporabniki za uporabo dobrin, ki so gledde posameznega uporabnika ali glede na določljice skupine uporabnikov izmerljive, plačujejo ceno proizvoda ali storitve, ki je lahko tudi v obliki tarife, takse, nadomestila ali povračila. Cene se oblikujejo in določajo na način in po postopku, ki ga določa zakon ali odlok lokalne skupnosti v skladu z zakonom. Cene se lahko določijo diferencirano po kategorijah uporabnikov in količini porabljenih ali nudenih javnih dobrin ter rednosti njihove uporabe. Cene pa se lahko tudi subvencionirajo. Z aktom, s katerim se odloči o subvencioniranju cene, se določita tudi višina in vir subvencij. Subvencije pa so lahko diferencirane po kategorijah uporabnikov in količini porabljenih ali nudenih javnih dobrin (59. člen ZGJS). Zakon o gospodarskih javnih službah /ZGJS/ še določa, da se lahko iz sredstev proračuna financirajo gospodarske javne službe, s katerimi se zagotavljajo javne dobrine, katerih uporabniki niso določljivi ali katerih uporaba ni izmerljiva. V proračunu pa se zagotavljajo tudi sredstva za subvencije.
10.
Dobiček in izguba

30. člen

(ugotavljanje poslovnega izida)
(1) Ugotavljanje poslovnega izida poteka v skladu s predpisi in sprejeto poslovno politiko javnega podjetja.

(2) Morebitno izgubo javnega podjetja, ki bi nastala pri opravljanju dejavnosti gospodarskih javnih služb pokrivajo ustanoviteljica skladno z 12.in 13.členom tega odloka. 
Obrazložitev:

S prvim členom je določeno, da ugotavljanje poslovnega izida poteka v skladu s predpisi in sprejeto poslovno politiko javnega podjetja. 

Z drugim odstavkom je določeno, da morebitno izgubo javnega podjetja, ki bi nastala pri opravljanju dejavnosti gospodarskih javnih služb pokriva ustanoviteljica. Cilj predlaganega besedila je v trajnem zagotavljanju dejavnosti lokalnih gospodarskih javnih služb in ohranitvi javnega podjetja.
11.
Prehodna in končna določba

31. člen

(opravljanje funkcije direktorja in članov nadzornega sveta) 
Za finance pristojen organ ustanoviteljice in delavski svet javnega podjetja odpokličeta člane nadzornega sveta v roku 30 dni od uveljavitve tega odloka in imenujeta nove člane nadzornega sveta v skladu z določili tega odloka.

Funkcijo direktorja opravlja dosedanji direktor javnega podjetja, imenovan s strani Mestnega sveta Mestne občine Murska Sobota, do konca mandata. 

Obrazložitev:

Z besedilom je določen način odpoklica starih in imenovanja novih članov nadzornega sveta.

OBRAZLOŽITEV DOPOLNITEV:  Mestni svet Mestne občine Murska Sobota je na svoji seji dne 27.10.2011 imenoval mag.Draga Šiftarja za direktorja javnega podjetja Komunala d.o.o., za dobo štirih let, ki se torej izteče 27.10.2015. 

32. člen

(prenehanje veljavnosti)

Z dnem uveljavitve tega odloka preneha veljati Odlok o ustanovitvi javnega podjetja Komunala d.o.o. (Uradni list RS, št. 16/2001, 79/2001) in Statut javnega podjetja Komunala d.o.o. Murska Sobota, ki ga je sprejel Mestni svet Mestne občine Murska Sobota dne 24.aprila 2001 in Spremembe statuta javnega podjetja Komunala d.o.o. Murska Sobota, ki jih je sprejel Mestni svet Mestne občine Murska Sobota dne 29.oktobra 2001. 
Obrazložitev:

Z besedilom je določena t.i. abrogacijska (lat. abrogatio = popolna razveljavitev, tudi odprava) klavzula s katero mlajši pravni akt popolnoma razveljavlja starejši pravni akt.
OBRAZLOŽITEV DOPOLNITEV:  Ker se s tem odlokom kot ustanovitvenim aktom, opredeljujejo vse bistvene določbe, potrebne za delovanje javnega podjetja, statut podjetja pa več ni obvezen niti potreben, hkrati pa dosedaj veljaven statut in njegove spremembe več ne ustrezajo določbam tega odloka, je potrebno Statut javnega podjetja Komunala d.o.o. Murska Sobota z dne 24.4.2001 in spremembe z dne 29.10.2001, razveljaviti. 
33. člen

(objava in začetek veljavnosti odloka)
Ta odlok se objavi v Uradnem listu Republike Slovenije in začne veljati naslednji dan po objavi.

Obrazložitev:

Besedilo je oblikovano na podlagi določila 66. člena Zakona o lokalni samoupravi /ZLS/, ki določa, da mora biti statut in drugi predpisi občine objavljeni, veljati pa začnejo petnajsti dan po objavi, če ni v njih drugače določeno. Statut in drugi predpisi se objavijo v uradnem glasilu (npr. Uradnem glasilu slovenskih občin).

